Ir-Regolament tal-Kumissjoni (KEE) Nru 1807/87
tad-29 ta’ Ġunju 1987
li jemenda r-Regolament (KEE) Nru 3143/85 dwar il-bejgħ bi prezzijiet imnaqqsa ta’butir ta’l-intervent maħsub għall-konsum dirett fil-għamla ta’ butir konċentrat
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat ir-Regolament tal-Kunsill (KEE) Nru 804/68 tas-27 ta’ Ġunju 1968 dwar l-organizzazzjoni komuni tas-suq tal-ħalib u l-prodotti mill-ħalib (1), kif l-aħħar emendat bir-Regolament (KEE) Nru 773/87 (2), u partikolarment l-Artikolu 6(7) tiegħu,
Billi r-Regolament tal-Kummissjoni (KEE) Nru 3143/85 (3), kif l-aħħar emendat bir-Regolament (KEE) Nru 1096/87 (4), daħħal skema għall-bejgħ bi prezzijiet imnaqqsa ta’ butir ta’l-intervent maħsub għall-konsum dirett fil-għamla ta’ butir konċentrat;
Billi l-esperjenza wriet illi, sabiex jiġi permess l-użu ta’ kwantitajiet ikbar, il-prezz tal-bejgħ tal-butir għandu jiġi varjat skond il-kontenut tax-xaħam fil-butir konċentrat;
Billi l-miżuri previsti f’dan ir-Regolament huma konformi mal-Kumitat tal-Ġestjoni tal-Ħalib u l-Prodotti mill-Ħalib,
ADOTTAT DAN IR-REGOLAMENT:
Artikolu 1
L-Artikolu 2 tar-Regolament (KEE) Nru 3143/85 qiegħed b’hekk jiġi emendat kif ġej:
1. il-paragrafu 1 qed jinbidel b’dan li ġej:
"1. Il-butir kopert bl-Artikolu 1 għandu jinbiegħ mill-maħżen fejn ikun jinsab bi prezz ugwali għall-prezz tax-xiri applikat mill-aġenzija ta’l-intervent interessata fil-jum li fih ikun ġie konkluż il-kuntratt tal-bejgh, nieqes b’:
- 265 Ecu għal kull 100 kg għall-ipproċessar f’butir konċentrat b’kontenut ta’ xaħam ugwali jew akbar minn 98 %,
- 263 Ecu għal kull 100 kg għall-ipproċessar f’butir konċentrat b’kontenut ta’ xaħam ugwali jew aktar minn 96 %."
2. It-tieni subparagrafu tal-paragrafu 4 qed jinbidel b’dan li ġej:
"Il-kuntratt tal-bejgħ għandu jindika b’mod partikolari l-kontenut tax-xaħam fil-butir konċentrat, l-istabbiliment fejn il-butir kollu ser jiġi pproċessat f’butir konċentrat u ppakkjat b’mod konformi ma’l-Artikoli 4 u 5, u, fejn approprjat, l-istabbiliment fejn il-butir konċentrat kollu jkun ser jiġi ppakkjat għall-bejgħ fis-suq b’mod konformi ma’l-Artikolu 4(3)."
Artikolu 2
Dan ir-Regolament għandu jidħol fis-seħħ fil-jum tal-pubblikzzjoni tiegħu fil-Ġurnal Uffiċjali tal-Komunitajiet Ewropej.
Dan għandu jgħodd għall-kuntratti konklużi fil-jum tad-dħul tiegħu fis-seħħ jew wara.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fid-29 ta’ Ġunju 1987.